હરિવલ્લભદાસે ઊંડો શ્વાસ લીધો જાણે વિષાદને ખંખેરી નાખવો હોય એમ ગળું ખોંખાર્યું. આ સભાનું સમાપન કરતા હોય એમ સામે બેઠેલા બધાની સામે જોઈને એમણે ધીમા અવાજે બોલવાનું શરૂ કર્યું. ‘જન્મ લેનાર દરેક માનવી માટે મૃત્યુનો એક દિવસ તો નક્કી જ હોય છે. ક્યા દિવસે, કઈ પળે, કઈ રીતે શ્વાસ અટકી જશે એનું રહસ્ય તો ઈશ્વરની મુઠ્ઠીમાં બંધ હોય છે. ગઈ કાલ સુધી આપણી સાથે વાત કરનાર વ્યક્તિ અચાનક તસવીર બનીને ભીંત પર લટકી જાય ત્યારે આપણને આંચકો લાગે છે, પણ કુદરતનો આ ક્રમ રોકવાનું આપણું ગજું નથી. ગરીબ ભિખારી હોય કે અબજોનો માલિક હોય, દરેકે હાર કબૂલવી જ પડે છે. સોમવારનો મંગળવાર કરવાની કોઈનીયે તાકાત નથી, દુનિયાના શ્રેષ્ઠ ડૉક્ટરો એમનાં આધુનિક ઊપકરણો સાથે ઝઝૂમે તોય આયુષ્યમાં બે મિનિટનોય વધારો કરવાની એમની શક્તિ નથી...’